奉陪知府內翰至卞山有詩五首 西庵
作者：程俱
朝代：宋

paragraphs: 是公固麟鳳，入獸不亂羣。
吳儂欲爭席，但見一幅巾。
籃輿從逋客，上下寂寞濱。
却行共談笑，愧此禮意親。
行行得西庵，杉竹含清薰。
解衣静盤礴，虛窗蕙煙紛。
濡毫散珠璣，咳唾不自珍。
曳屣轉山足，長林蔽浮雲。
旁連衆迤邐，上有高嶙峋。
穹窿見深洞，劃如敞重闉。
往者玉京子，翔空駕飈輪。
于今蛻骨在，堅重踰蒼珉。
頗欲窮其源，燃犀問蛇神。
鉤穿忽無間，信有仙凡分。
却尋招提路，松風亦隨人。
潺潺石橋水，洗盡荆吳塵。
胡床興不淺，已覺千山曛。